Îmi amintesc și acum, eram în clasa a XII-a, era începutul anului școlar și noul profesor de istorie ne spunea: „Când aveți o întrebare, când nu înțelegeți ceva, nu vă fie rușine să întrebați. Sunt șanse mari ca, dacă tu ai o întrebare, să o mai aibă și alții”.

El probabil ne încuraja și pentru a nu ne mai fi frică de faptul că ceilalți vor râde dacă nu punem întrebarea „corectă”, dar mie mi-a rămas acest sfat și de atunci, oricând am o nedumerire, nu îmi e frică să întreb.

Așa se întâmpla ca anul trecut, prin august, în timp ce discutam cu niște colegi la lucru și pregăteam strategia pentru anul viitor, să întreb „Câte firme sunt în total în România?”.



Spre surprinderea mea, nimeni nu avea habar, nici măcar de un număr aproximativ.

(Apropo, sunt aproximativ 395.252.)

După ce am căutat numărul total de firme, am fost curios câte sunt în județul Timiș, unde activam noi. Erau 24.243 de firme în anul 2015. Pentru asta a afla asta însă, a trebuit să intru pe un alt site.

Apoi eram curios câte sunt în Caraș-Severin, județul meu natal. Mă așteptam să fie aproximativ la fel de multe ca și în Timiș, doar e tot un județ din vestul țării, din Banat.

Doar că, spre surprinderea mea, deși erau județe vecine, în Caraș-Severin erau doar 4.496 de firme, de 5 ori mai puține decât în Timiș!

Cum este posibilă o diferență atât de mare? Oare ce alte lucruri am mai putea învăța dacă am pune toate județele unul lângă celălalt, să le comparăm?

Oare ar mai sta în picioare ideea cu „sudul și estul sărace, vestul și nordul bogate”?

Așa că, pentru că ne gândeam că și alți oameni au probabil întrebările pe care și noi le avem, ne-am pus și am căutat date despre situația firmelor din fiecare județ din România.

În primul rând, am căutat numărul total de firme. Apoi, eram curioși și care sunt cele mai populare domenii de activitate, dacă există un fel de specializare a fiecărui județ (există).

Continuând pe ideea aceasta, am vrut să vedem și care sunt cele mai mari firme după cifra de afaceri, cei mai mari angajatori etc.

Practic, de fiecare dată când aveam o întrebare nouă și ne puneam să căutăm date, găseam răspunsuri care ne surprindeau.

Pentru că un tabel este neinteresant și greu de folosit, am luat toate datele și le-am pus „în spatele” unei hărți interactive. Poți da click pe județul care te interesează și vezi datele despre acel județ.

Așa a luat naștere Harta Interactivă a Antreprenoriatului în România.



(clic pe imagine pentru a mări)

Printr-o simplă privire asupra hărții vedem o imagine interesantă asupra distribuției numărului de afaceri în România.

De exemplu, nu se respectă atât de bine distincția bogat-sărac.

Deși, în general, sunt mai multe companii în partea de vest și centru-nord a țării, și mai puține în sud și est, imaginea este mult mai pestriță, fiecare zonă având atât județe cu multe firme, cât și cu puține.

Cum era de așteptat, Bucureștiul conduce detașat clasamentul, fiind 140.300 de firme înregistrate aici. Pe locul doi vine Clujul cu aproximativ 41.000 de firme.

Este interesantă diferența destul de mare dintre Cluj și celelalte șapte județe care depășesc pragul de 20.000 de firme: Timiș (31.000), Ilfov (27.000), Constanța (27.000) respectiv Iași, Brașov, Prahova și Bihor care se învârt în jurul a 21-22.000 de firme înregistrate și active.

De cealaltă parte a clasamentului se află județele Mehedinți, Covasna, Ialomița, Călărași și Giurgiu, niciunul nereușind să depășească 6.000 de firme.

Tot „jucându-te” cu harta poți afla și alte lucruri interesante, cum ar fi, de exemplu, că cei mai mari angajatori din România sunt companii cu acționariat de stat.

1. Compania Națională Poșta Română SA: 24.240 angajați

2. Compania Națională de Căi Ferate (CFR): 22.673 angajați

3. Regia Națională a Pădurilor Romsilva SA: 16.318 angajați

Pe locurile patru și cinci vin OMV Petrom SA și Kaufland cu aproximativ 14.000 de angajați fiecare.

Un alt lucru interesant, și oarecum de așteptat, e faptul că fiecare județ pare a avea o anumită specializare. De exemplu, în Constanța domină industria grea, în Timiș industria de componente auto. În județele din sud mulți dintre cei mai mari jucători au legătură cu industria energetică.

Sunt curios, tu știi care sunt cele mai mari firme din județul tău, cei mai mari angajatori? Știi cum se poziționează județul în raport cu vecinele?

Te poți „juca” și tu cu harta și să descoperi lucrurile acestea aici.